Document ID: 32014R1084

UREDBA KOMISIJE (EU) št. 1084/2014
z dne 15. oktobra 2014
o spremembi Priloge II k Uredbi (ES) št. 1333/2008 Evropskega parlamenta in Sveta glede uporabe difosfatov (E 450) kot sredstev za vzhajanje in sredstev za uravnavanje kislosti v pripravljenem kvašenem testu
(Besedilo velja za EGP)
EVROPSKA KOMISIJA JE -
ob upoštevanju Pogodbe o delovanju Evropske unije,
ob upoštevanju Uredbe (ES) št. 1333/2008 Evropskega parlamenta in Sveta z dne 16. decembra 2008 o aditivih za živila (1) in zlasti člena 10(3) Uredbe,
ob upoštevanju naslednjega:
(1)
Priloga II k Uredbi (ES) št. 1333/2008 določa seznam Unije aditivov za živila, odobrenih za uporabo v živilih, in pogoje njihove uporabe.
(2)
Seznam Unije aditivov za živila se lahko posodablja v skladu s skupnim postopkom iz člena 3(1) Uredbe (ES) št. 1331/2008 Evropskega parlamenta in Sveta (2) na pobudo Komisije ali na podlagi zahtevka.
(3)
Zahtevek za odobritev uporabe difosfatov (E 450) kot sredstev za vzhajanje in sredstev za uravnavanje kislosti v pripravljenem kvašenem testu je bil predložen 7. julija 2013 in je bil dan na voljo državam članicam.
(4)
Vzhajanje z natrijevim bikarbonatom (E 500), difosfati (E 450) in kvasom se zahteva za sveže testo, ki se uporablja kot podlaga za pripravo pic, pit, tort in podobnih proizvodov. Tako testo ne sme vzhajati med hlajenjem, temveč med potrošnikovo končno pripravo proizvoda. Natrijev bikarbonat povzroči predvsem vzhajanje, kvas z majhno močjo vzhajanja pa je potreben zlasti za razvoj značilnega aromatičnega okusa. Difosfati so potrebni kot sredstva za uravnavanje kislosti za nadzor nastajanja ogljikovega dioksida iz natrijevega bikarbonata.
(5)
Takšno vzhajanje s pomočjo natrijevega bikarbonata, difosfatov in kvasa je lahko alternativa uporabi moke z dodatkom za vzhajanje, v kateri so dovoljene višje ravni fosfatov. Odobritev uporabe difosfatov v pripravljenem kvašenem testu zato ne bo povzročila povečanega vnosa fosfatov. Zato je primerno, da se dovoli uporaba difosfatov kot sredstev za vzhajanje in sredstev za uravnavanje kislosti v kvašenem testu, ki se uporablja kot podlaga za pice, pite, torte in podobne proizvode.
(6)
V skladu s členom 3(2) Uredbe (ES) št. 1331/2008 bi se morala Komisija za posodobitev seznama Unije aditivov za živila iz Priloge II k Uredbi (ES) št. 1333/2008 posvetovati z Evropsko agencijo za varnost hrane, razen če zadevna posodobitev nima učinka na zdravje ljudi. Ker odobritev uporabe difosfatov kot sredstev za uravnavanje kislosti v kvašenem testu, ki se uporablja kot podlaga za pice, pite, torte in podobne proizvode, ne pomeni tveganja za varnost, se ni treba posvetovati z Evropsko agencijo za varnost hrane.
(7)
Prilogo II k Uredbi (ES) št. 1333/2008 bi zato bilo treba ustrezno spremeniti.
(8)
Ukrepi iz te uredbe so v skladu z mnenjem Stalnega odbora za rastline, živali, hrano in krmo -
SPREJELA NASLEDNJO UREDBO:
Člen 1
Priloga II k Uredbi (ES) št. 1333/2008 se spremeni v skladu s Prilogo k tej uredbi.
Člen 2
Ta uredba začne veljati dvajseti dan po objavi v Uradnem listu Evropske unije.
Ta uredba je v celoti zavezujoča in se neposredno uporablja v vseh državah članicah.
V Bruslju, 15. oktobra 2014

Labels: 0
3
17